
Til

udvalgets medlemmer og stedfortrædere

Belgiens EU-formandskab foreslår inddragelse af ansøgerlandene i konvent, der skal forberede ny EU-traktat

Den belgiske udenrigsminister Louis Michel præsenterede den belgiske regerings foreløbige planer for forberedelserne af regeringskonferencen i 2004 om Unionens fremtid over for Europa-Parlamentet i Strasbourg den 3. oktober.

Louis Michel fastslog her, at EU-landenes udenrigsministre på det uofficielle møde i Genval den 8.-9. september har aftalt, at der skal nedsættes et konvent til forberedelserne af den nye EU-traktat. Man har herfra foreslået, at konventet skal  sammensættes af 16 repræsentanter fra Europa-Parlamentet, 2 fra hvert nationalt parlament, 1 fra hvert EU-lands regering samt 1 fra Europa-Kommissionen.

Det belgiske forslag er identisk med sammensætningen af det konvent, der udarbejdede EU’s grundrettighedscharter i 2000.

Ansøgerlandene skal deltage 

Louis Michel gjorde det samtidigt klart, at EU-ansøgerlandene bør deltage i konventet. Michel konstaterede, at der på det uformelle møde i Genval var ret stor enighed blandt udenrigsministrene om kandidatlandenes deltagelse. Spørgsmålet om, hvorvidt de skal have taleret, var dog stadigvæk udestående.

Michel understregede, at det belgiske EU-formandskab så tre muligheder for ansøgerlandenes inddragelse:

1) deltagelse fra begyndelsen på lige fod med de nuværende medlemslande med 2 repræsentanter fra deres nationale parlament og 1 regeringsrepræsentant.

2) en repræsentant pr. land så længe konventet arbejder.

3) en repræsentation der udvikler sig over tid. Man begynder med en repræsentant, indtil tiltrædelsestraktaten er underskrevet – derefter et større antal deltagere.

Beslutningen træffes i Laeken, men forberedelserne er godt i gang

Den endelige beslutning om nedsættelsen af et konvent træffes ganske vidst først af Det Europæiske Råd i Laeken i den såkaldte ”Laeken-erklæring”. Men forberedelserne er allerede godt i gang. Både det belgiske rådsformandskab og Europa-Kommissionen har længe arbejdet på sagen. Man havde, som nævnt, også spørgsmålet oppe på det uformelle møde for udenrigsministrene i Genval.

På udenrigsministrenes møde i Luxembourg den 8.-9. oktober vil det belgiske formandskab forsøge at få konsolideret den enighed, der blev opnået på det uformelle møde i Genval om sammensætningen af konventet, samt drøfte ansøgerlandenes og civilsamfundets inddragelse i konventet.  Forberedelserne vil fortsætte på Det Europæiske Råds ekstraordinære møde i Gent den 19. oktober, hvor det belgiske EU-formandskab vil drøfte sagen med stats- og regeringscheferne.

Der er fortsat en del vigtige uafklarede spørgsmål

Flere vigtige spørgsmål mangler imidlertid fortsat at blive afklaret inden Laeken.

Bl.a. skal konventets mandat fastlægges. Louis Michel understregede i sin tale i Europa-Parlamentet, at som det ser ud for øjeblikket, vil konventet ikke få til opgave at udarbejde et enkelt forslag til traktatreform, som en stor del af Europa-Parlamentets medlemmer ønsker det. I stedet skal konventet  udarbejde et dokument, som skitserer flere forskellige muligheder. Denne melding fra Michel gav anledning til nogen muren i krogene i parlamentssalen. Michel svarede de utilfredse medlemmer, at der såmænd var masser af mere vidtgående og radikale forslag, men at ”en optionsmodel” var, hvad der for indeværende var enighed om i Rådet. 

Der skal også udpeges en formand for konventet, og man skal sammensætte et præsidium og et sekretariat. Louis Michel pegede ikke på nogen kandidater til posten som formand. Tidligere har navne som den hollandske statsminister Wim Kok og den tidligere finske præsident  Martti Ahtisaari svirret i luften. Wim Kok har dog meddelt, at han ikke står til rådighed.

Præsidiet skal, ifølge Michel, sammensættes efter den samme model som blev brugt i konventet, der udarbejdede EU’s grundrettighedscharter i 2000, nemlig 1 repræsentant fra hver af konventets fire grupperinger: nationale parlamenter, Europa-Parlamentet, regeringerne og Europa-Kommissionen.

Endelig er det uafklaret, hvilken form civilsamfundets inddragelse skal have. Michel understregede, at ministrene på mødet i Genval havde taget vel imod ideen. Det belgiske EU-formandskab så, ifølge Michel, to muligheder tegne sig. For det første kan man oprette en speciel forsamling bestående af repræsentanter for civilsamfundet - hvad Michel kaldte et ”civilt forum. Spørgsmålet er blot, hvordan man skal sammensætte et sådant forum, og hvilke forbindelser dets arbejde skal have til konventets arbejde. En anden mulighed er at etablere, hvad Michel kaldte ”et struktureret net af organisationer”, som modtager alle informationer og dokumenter fra konventets arbejde. Disse organisationer skal kunne sende deres skriftlige bidrag til konventet samt indkaldes til høringer i konventet, hvis der er behov for dette.

Med hensyn til tidsplanen for konventets arbejde forestiller belgierne sig, at det kan begynde allerede under spansk formandskab i foråret 2002  - f.eks. umiddelbart efter det ekstraordinære topmøde i Barcelona.

Med venlig hilsen

Morten Knudsen




